Overleverte penger til narkobaronen i Eirik Jensen-saken: Politiet tok beslag i hesten til gjengmedlem
ARTIKKELEN ER OVER FEM ÅR GAMMEL Flere av Norges mest kjente kusker har kjørt hesten, som har travet inn over 200.000 kroner i premiepenger. Den har kjørt løp i V5, V65 og V75 de siste årene. Mannen som 19. desember i fjor overleverte nær én million kroner til narkosiktede Gjermund Cappelen ved Lysaker stasjon, ble pågrepet 20. januar. Politiet gjorde en rekke beslag i forbindelse med pågripelsen, blant annet travhesten. Etter det VG får opplyst, gikk politiet til aksjon og hentet hesten fra stallen hvor den sto kort tid etter pågripelsen av mannen i 30-årene. - Vi mener pengene som ble brukt til å kjøpe denne hesten stammer fra kriminelle handlinger, sier politiadvokat Anne Cathrine Ingulstad Aga i Oslo politidistrikt til VG. Snart tilbake i trening Mannen i 30-årene, som er en sentral skikkelse i det kriminelle gjengmiljøet i hovedstaden, er siktet for narkoforbrytelser og heleri. Han har erkjent straffskyld for begge forholdene. - Politiet tok beslag i en hest, men etter vår begjæring har de opphevet beslaget. De kom frem til at ervervelsen av hesten og forhold rundt den var fullt lovlig. Hesten er et historisk kapittel, sier forsvarer Nils Christian Nordhus til VG. Politiadvokaten er konfrontert med forsvarerens påstand, men er tydelig på at hun står ved sin opprinnelige uttalelse. For ikke å forringe hestens verdi, er den nå levert ut slik at den kan trene og kjøre løp igjen. Summen politiet mener siktede kjøpte hesten for er lagt inn i helerisiktelsen mot mannen. Gjengmedlemmet skal ha eid hesten sammen med en annen person. VG har vært i kontakt med denne personen. - Jeg eier hesten nå alene, opplyser personen. Millionbeslag Totalt knytter politiet gjengmedlemmet til heleri av over tre milloner kroner. I tillegg til travhesten, er det tatt beslag i en skinnbag med to millioner kroner i femhundrelapper. Etter det VG får opplyst, skal gjengmedlemmet ha hatt begrenset kontakt med den 47-årige Bærum-investoren. De to skal kun ha truffet hverandre noen få ganger, og gjengmedlemmet skal ikke ha hatt innblikk i nettverket som Cappelen knyttes til av politiet. Under pengeoverleveringen 19. desember skal gjengmedlemmet ha fungert som en mellommann på oppdrag fra en hittil ukjent person, som heller ikke politiet kjenner identiteten til, får VG opplyst. Noen timer etter at penger byttet hender, ble Cappelen, samboeren og sønnen pågrepet. Den 47-årige Bærum-investoren har i avhør forklart seg om innførsel av 20 tonn hasj. Cappelen hevder at hasjinnførselen skal ha skjedd i samarbeid med korrupsjonssiktede Eirik Jensen (56). Politilederen nekter all skyld og stiller seg uforstående til anklagene. Egen sak Oslo politidistrikt etterforsker narko- og helerisaken mot gjengmedlemmet som en egen sak, uavhengig av Asker og Bærum politidistrikts etterforskning av narkonettverket til Cappelen. Gjengmedlemmet sitter fremdeles varetektsfengslet. I Oslo-saken er også en mann i 30-årene siktet for narkotikaforbrytelser og en kvinnelig lege i 20-årene siktet for heleri. Begge er løslatt.
Mannen i 30-årene som overleverte nær én million kroner til narkosiktede Gjermund Cappelen (47), eide en travhest. Politiet knytter kjøpet av hesten til narkopenger.